ሰምሃር ዮውሃንስ ምስ ቢቢሲ ኣብ ዝገበረቶ ሓጺር ቃለ መሕተት "ኣነን ዳናይት ሓፍተይን ምስ ኢሳይያስ ሃለቃ፡ ኣቐድም ኣቢልና 'ኣይትተሃመል' ትብል ደርፊ ዝሰራሕናያ ነይራ። "እታ ደርፊ ኣብ ሰብ ከምዚ ዓይነት ኣሉታዊ ስምዒታት ክትፈጥር እያ ዝብል ሓሳብ ግን ኣይነበረናን። ከምተን ኩለን ቅድሚ ሕጂ ዝደረፍናየን ናይ ሃገር ደርፍታት ከምኡ ሓሲብና ኢና ደሪፍናያ" ክትብል ሓቢራ። ብምስዓብ፡ ኣብቲ ቪድዮ ደስ ዘይብል ስእልታት ከም ዝኣተዎ ብምሕባር "ንሕና፡ ጥዑምን ሕማቕን ምስ ህዝብና እነስተማቕር ኤርትራውያን ኢና። ንደቂ ዓድና ክንጸርፍ ኢልና ከኣ ኣይተበገስናን" ትብል'ሞ በቲ ንሰማዕትን ተዓዘብትን ዘጉሃየ፡ ምስታ ደርፊ ዝተሰነየ ስእልታት ይቕሬታ ትሓትት። ምንጪ ስእሊ, Semhar መግለጺ ስእሊ, ድምጻዊ ዮውሃንስ እስቲፋኖስ ምስ ሰምሃርን ዳናይትን ደቁ ሓፍታ ዳናይት ዩውሃንስ 'ውን ብወገና ምስ ርእይቶ ሰምሃር ሓፍታ ከም እትሰማማዕ ብምሕባር "ሰብ ክፈትወና 'ምበር ሰብ ክጸልኣና ኣይንሰርሕን ኢና። ኣብዚ ተወሊድና ስለ ዝዓበና፡ ህዝቢ ኤርትራ ዘስተማቕሮ ኩሉ ኢና ነስተማቕሮ" ኢላ። ሰምሃር'ውን ብምስዓብ "እቲ ቪድዮ 'ኤዲት' ክግበር ከሎ ኣይረኣናዮን፤ ድሒርና ምስ ርኣናዮ ግን፡ ኣነ ይኹን ዳናይት ሓፍተይ፡ እቲ ስእሊ ክንርእዮ ከለና ደስ ኣይብለናን እዩ" ትብል። ንምዃኑ ደርፊ 'ኣይትታሃመል' እንታይ ትሕዝቶ እዩ ዘለዋ?
